**Munkebakken** (oppført 1916) er en eiendom på Lysaker i Bærum, kjent som Norges dyreste. Den var opprinnelig kalt **Store G**.

Bakgrunn
--------

Eiendommen er på 77 mål og har flere hundre meter strandlinje. Hovedhuset er på omtrent 2 000 kvadratmeter. I tillegg til hovedhuset er det to portnerboliger, stall og garasjeanlegg på ca. 1 000 kvadratmeter på området. Nærmeste naboer i dag er et hotell (SAS/Clarion) og Polhøgda der Fridtjof Nansen bodde frem til sin død i 1930.

Hovedhuset ble tegnet av Arnstein Arneberg for Rasmus Meyer (1858–1916) fra Bergen, som ville ha et hus når han og/eller barna var i Oslo, samt et sted der han kunne stue unna deler av sin store Rasmus Meyers samlinger, som han ikke fikk plass til i hjembyen. Det var datteren Gerda Meyer, gift med skipsreder Otto Nyquist (1878–1954) som tilsist ble de første eiere, da Rasmus ble syk. Etter to års bygging, stod det ferdig i 1916, med fasade i rød teglstein, hvite vinduer, rødt tegltak og hugget granitt til listverk, omramminger og fundament. Ifølge Christian Norberg-Schultz var det tydelig at Arneberg hadde vært i Sverige i mange år.

Etter finanskrisen (Krakket i 1929) så Nyquist seg nødt for å selge unna. I 1930 ble det kjøpt av skipsreder Niels Werring (1897–1990) som foretok en større omarbeiding i 1931. Han eide det til sin død i 1990. Neste eier ble Einar Nagell-Erichsen (født 1958) som kjøpte det i 1995 for 45 millioner kroner gjennom selskapet *Timothy* der også søsteren Wibecke Nagell-Erichsen (født 1959) satt. Da han for å kvitte seg med noe gjeld, ville selge det i 2004 ble eiendommen vurdert som neste statsministerboligen. Ifølge arkitekt Ole Wiig ville det bare koste rundt 150 millioner å pusse den opp (mot slottets 250 millioner). Likevel valgte man da noe i Parkveien, som jo er mye nærmere. Så, neste eier ble finansmannen Arne Fredly som kjøpte for 90 millioner i 2004. Han solgte i 2007 til Aker for 175 millioner i juni 2007, men Fredly angret salget og kjøpte eiendommen tilbake i oktober samme år – ifølge *Finansavisen* for over 200 millioner.

Bærum kommune har merket en offentlig sti i strandsonen forbi eiendommen. Stien er kun tilgjengelig ved fjære sjø. Foto: Hogne 
Allerede etter Werrings død i 1990 ble eiendommen forsøkt delvis fredet av Viken. Også Fredly har de senere år vært utsatt for forsøk på fredning, først av Riksantikvaren i 2008 som ble opphevet av Miljødepartementet, og i 2011 da Bærum kommune ville anlegge en offentlig sti i strandsonen, som Fredly godtok. I 2013 ble det kjent at Nico Widerberg laget en 4,5 meter høy statue står i parken.

Referanser
----------

1. ↑  C.N.-Schulz, *Modern Norwegian architecture* 1986, s. 27
2. ↑  Vil flytte Bondevik til Munkebakken
3. ↑  Tragedie hvis parken ødelegges, VG, 2.11.1995
4. ↑  «Ny strid om Norges dyreste bolig» Arkivert 28. desember 2011 hos Wayback Machine. artikkel på nettstedet na24.no 24. oktober 2011

Eksterne lenker
---------------

* (en) Munkebakken, Bærum – kategori av bilder, video eller lyd på Commons Rediger på Wikidata
* (no) «Munkebakken». *Kulturminnesøk*. Riksantikvaren – Direktoratet for kulturminneforvaltning.

|  |  |
| --- | --- |
| Oppslagsverk/autoritetsdata | Riksantikvaren kulturminne
 |